作者:王建
標題:朝天詞十首寄上魏博田侍中
內容:山川初展國圖寬，未識龍顏坐不安。風動白髯旌節下，過時天子禦樓看。相感君臣總淚流，恩深舞蹈不知休。初從戰地來無物，唯奏新添十八州。催修水殿宴沂公，與別諸侯總不同。隔月太常先習樂，金書牌纛彩雲中。無人敢奪在先籌，天子門邊送與球。遙索彩箱新樣錦，內人舁出馬前頭。禦馬牽來親自試，珠球到處玉蹄知。殿頭宣賜連催上，未解紅纓不敢騎。老作三公經獻壽，臨時猶自語差池。私從班裡來長跪，捧上金盃便合儀。四海無波乞放閑，三封手疏犯龍顏。他時若有邊塵動，不待天書自出山。胡馬悠悠未盡歸，玉關猶隔吐蕃旗。老臣一表求高臥，邊事從今欲問誰。威容難畫改頻頻，眉目分毫恐不真。有詔別圖書閣上，先教粉本定風神。重賜弓刀內宴回，看人城外滿樓臺。君臣不作多時別，收盡邊旗當日來。